Shqipëria dhe mediat
Mungesa e transparencës në pronësinë dhe në financimin e tyre
. Jetojmë në një botë të përmbytur nga informacioni. Kush e financon CNN-in apo rrjetet e tjera televizive si ABC, CBS apo NBC në Amerikë? Reklamat dhe abonimet. Me fjalë të tjera, këto televizione janë biznese më vete dhe financiarisht transparente. Le të përpiqemi të bëjmë një krahasim me median në Shqipëri. Një raport i fundit i organizatës Freedom House këtu në Uashington, e ve theksin mes të tjerash te mungesa e transparencës në financimin e medias. Ne biseduam me Drejtorin e Institutit shqiptar të Medias, Remzi Lani, një analist me përvojë nga Shqipëria, i cili ndodhej këto ditë në Uashington. Biznesi mund të përshëndetet për investimet që ka bërë në median shqiptare por për fat të keq disa pronarë i përdorin mediat që të mbrohen nga gjobat dhe nga gjyqet për shkelje ligjore. Këta pronarë sulmojnë me mediat e tyre ata qeveritarë që nuk i favorizojnë, i përdorin mediat për të sulmuar kompanitë rivale. Po nëse nuk do të ishte ky lloj financimi, a do të jetonin dot mediat në Shqipëri si biznese më vete? Vështirë, thotë zoti Lani. . Në Shqipëri tregu është i vogël dhe reklamat të kufizuara, një premisë jo e favorshme për pavarësinë e mediave. Rezultati? Lidhjet e medias me partitë politike ose me grupe të tjera të interesit janë shpesh të hapura. Dhe është gazetaria ajo që paguan çmimin. Megjithatë, thotë zoti Lani, krahasuar me 10 vite më parë, në komunitetin e gazetarëve janë pakësuar pasionet politike. Kjo është e rëndësishme dhe tregon se ata po ndërgjegjësohen. Por mungesa e transparencës ende rëndon mbi mediat duke i mbajtur ato të varura nga biznesi dhe politika. //rd//